Návrh

Výnos

Ministerstva vnútra Slovenskej republiky, ktorým sa ustanovujú horné hranice výdavkov na stravovanie pre osoby, ktorým bola obmedzená osobná sloboda a ktorým pomery nedovoľujú stravovanie uhrádzať a ďalšie podrobnosti   o takomto stravovaní vrátane spôsobu zabezpečovania stravovania

Ministerstvo vnútra Slovenskej republiky podľa § 49a ods. 3 zákona Národnej rady Slovenskej republiky č. 171/1993 Z.z. o Policajnom zbore v znení zákona č...../2004 Z. z. (ďalej len „zákon“) a § 63a ods. 4 zákona č. 48/2002 Z.z. o pobyte cudzincov a o zmene               a doplnení niektorých zákonov v znení zákona č..../2004 Z. z. (ďalej „zákon o pobyte cudzincov“)  u s t a n o v u j e 

§ 1

(1) Ak to vyžaduje zdravotný stav osoby, ktorej bola obmedzená osobná sloboda v prípadoch uvedených v § 49a ods. 1 zákona alebo v § 63a ods. 1 zákona o pobyte cudzincov, jej vek alebo iná vážna okolnosť, stravovanie jej môže byť zabezpečené počas trvania obmedzenia osobnej slobody kratšej ako šesť hodín. Horná hranica výdavkov na takto zabezpečené stravovanie, sa stanovuje najviac do výšky 22% stravného poskytovaného pri pracovnej ceste v trvaní nad 18 hodín.) 

(2) Ak obmedzenie osobnej slobody osoby trvá dlhšie ako 6 hodín ale netrvá dlhšie ako 24 hodín, horná hranica výdavkov na stravovanie sa stanovuje najviac do výšky 65% stravného poskytovaného pri pracovnej ceste v trvaní nad 18 hodín. Do takto ustanovených výdavkov sa započítavajú aj výdavky na stravovanie uvedené v odseku 1. 

(3) Ak obmedzenie osobnej slobody osoby bude trvať dlhšie ako 24 hodín, výdavky na stravovanie sa na každý nasledujúci kalendárny deň, v ktorom musí byť zabezpečené minimálne jedno teplé jedlo, ustanovuje najviac do výšky 88% stravného poskytovaného             pri pracovnej ceste v trvaní nad 18 hodín, v podiele
a) raňajky  20%,
b) obed 60 %,
c) večeru 20 %. 

(4) Úhradu výdavkov na zabezpečenie stravovania podľa odsekov 1 až 3 znáša štát. 

(5) Ak je to potrebné, osobám, ktorým bola obmedzená osobná sloboda, sa okrem výdavkov uvedených v odsekoch 1 až 3 poskytuje podľa potreby materiál na jednorazové použitie, napríklad servítky, taniere, lyžice, poháre a tácky z plastov alebo papiera.

§ 2

Tento výnos nadobúda účinnosť 1. januára 2005.
Odôvodnenie 

V súvislosti s navrhovaným zákonom vzniká potreba vypracovať k tomuto zákonu vykonávací predpis – výnos, ktorým sa upraví horná hranicu výdavkov na stravovanie, ktoré znáša štát a ďalšie podrobnosti o stravovaní vrátane spôsobu zabezpečovania stravovania. 

Pri poskytovaní stravy osobám, ktorým bola obmedzená osobná sloboda, sa vychádza z predpokladu, že výdavky na stravovanie si uhradí osoba, ktorej bola obmedzená osobná sloboda a ktorej bola poskytnutá strava. Ak takejto osobe pomery nedovoľujú, aby si uhradila stravu, uhradí potrebný rozsah výdavkov štát prostredníctvom rozpočtovej kapitoly Ministerstva vnútra Slovenskej republiky. Rozsah finančných nákladov na stravovanie bude závisieť od predpokladaného počtu osôb, ktorým pomery nedovoľujú uhrádzať si výdavky na stravovanie a tiež aj od dĺžky času obmedzenia osobnej slobody. 
	
Na základe toho boli určené horné hranice výdavkov, pri stanovovaní ktorých sa brali do úvahy odporúčané výživové dávky pre obyvateľstvo Slovenskej republiky a priemerná obstarávacia cena spotrebného koša potravín. Výpočet hornej hranice na stravu vychádza             z údajov z počtu osôb, ktorým bola obmedzená osobná sloboda v roku 2003.

Európskym výborom na zabránenie mučenia a neľudského či ponižujúceho zaobchádzania alebo trestania (CPT) bolo Slovensku odporúčané, aby boli vydané inštrukcie na zaistenie, že ktokoľvek zadržaný políciou v Slovenskej republike dostane jedlo v príslušnom čase, vrátane jedného kompletného jedla každý deň. Výbor CPT v tomto ohľade zaznamenal, že osoby zadržiavané políciou majú právo dostať jedlo, ak ostanú vo väzbe viac ako šesť hodín a, v zásade, sa predpokladá, že uhradia náklady na toto jedlo. Navrhovaným znením výnosu sa odporúčaniu vyhovuje.
	
Strava sa poskytne prvýkrát po šiestich hodinách a potom opakovane po každých              9 hodinách, čo znamená 3x denne, z toho jedno kompletné jedlo. Súčasťou výdavkov                 na stravu sú aj výdavky na jednorazový riad a jednorazové lyžice.